VG-ekspert: Tannløs opptreden
Helt siden 22. juli-kommisjonen la frem sin knusende rapport mandag, har kvinnen som var den øverste lederen for norsk politi i elleve år, nektet å si noe som helst. Dag etter dag har hun avslått medias henvendelser, men i går valgte hun å bryte tausheten, og stilte opp på Dagsrevyen. Det var en hardt presset departementsråd og tidligere politidirektør som i beste sendetid innrømmet at «ting kunne vært gjort bedre».Professor ved institutt for ledelse og organisasjon ved Handelshøyskolen BI, Petter Gottschalk, mener likevel at Killengreen hadde gjort lurt i å være langt mer ydmyk. - Det hun burde ha gjort var å legge seg flat, i stedet kommer denne lettvinte løsningen. Det var en tannløs opptreden, sier medlemmet av VGs ekspertpanel. Professoren uttalte allerede tirsdag at han mente Killengreen burde gå. Det mener han fortsatt. - Jeg har ikke endret min oppfatning, den har snarere blitt styrket etter denne opptredenen. Hun har allerede vist sin inkompetanse én gang og kan ikke få slippe til en gang til, sier han, og fortsetter: - Det er på dette nivået at man bør gå. Det er ikke nødvendig å bite seg fast og sitte til man får sparken. Ingelin Killengreen styrte Politi-Norge i elleve år, før hun kun måneder før 22. juli i fjor gikk videre til Fornyings-, administrasjons- og kirkedepartementet.Etter TV-opptredenen i går kveld svarte Killengreen på spørsmål fra VG: - Vurderer du din stilling? - Jeg konsentrerer meg om å gjøre en viktig jobb godt, og er glad for at kommisjonen har gitt Rigmor Aasrud ros for det arbeidet som er gjennomført etter 22. juli, sier Ingelin Killengreen til VG. Mælands avgang vil hun heller ikke kommentere. Killengreen innrømmer at IKT-manglene i politiet var et velkjent problem for departementet og Politidirektoratet, men prioriterte likevel ikke å få et velfungerende IT-system på plass. - Et IT-system koster milliarder. Det er ikke mulig å dekke dette innenfor rammene av et politibudsjett. Min oppgave har vært å fremme sakene. - Hvorfor ble det ikke bevilget penger til IT-systemene i stedet for å gi milliarder i lønnsøkninger til politiet? - Jeg ønsker ikke å gå i budsjettdetaljer her, men viser til kommisjonens rapport, som jeg er helt enig i, sier hun. - Mange har kritisert deg for å ha en lederstil som hindret diskusjoner om IKT og beredskap. Hva er din kommentar til dette? - Jeg kjenner meg ikke igjen i denne kritikken. Jeg opplevde gode og faglige diskusjoner mellom direktoratet og politimestrene, internt i direktoratet og i forholdet mellom direktoratet og Justisdepartementet. Min erfaring var at ledergruppen i politiet var en gruppe med sterke meninger. Jeg kjenner meg heller ikke igjen til kritikken om beredskap. Redaktør i fagbladet Politiforum, Ole Martin Mortvedt, sier til NTB at Killengreen skapte en fryktkultur. Han sier at politiansatte lenge varslet om en rekke av de forholdene som 22. jul-kommisjonen avdekket i sin rapport, men ble ikke hørt. - Dette er en varslet katastrofe, sier Mortvedt. Mortvedt forstår ikke hvordan hun kan bli sittende som departementsråd i Fornyings- og administrasjonsdepartemetet og mener hun bør gå av. - Det er hennes styringsform som nå står til kritikk. Hun bør forstå selv at hun bør gå. I ren anstendighet, sier han.Killengreen vil ikke vurdere jobben hun gjorde som politidirektør gjennom elleve år. - Jeg foretar aldri en vurdering av om jobben jeg gjør, er god eller dårlig. Det er ikke jeg den riktige til å vurdere. Professor Petter Gottschalk er klar i sin tale, og mener Killengreen er ukvalifisert i jobben som departementsråd i Fornyings-, administrasjons- og kirkedepartementet. - Er hun kvalifisert til å være ansvarlig for maktapparatets sikkerhet? Svaret er nei, hun beviste at hun ikke er kvalifisert til det gjennom sitt arbeid som politidirektør, sier han. Professor og politisk kommentator Frank Aarebrot mener derimot det ikke er naturlig at Killengreen går. - Gjørv-kommisjonen påpekte at Akersgata bak Stortinget burde vært stengt, dette burde Killengreen ha sørget for. Samtidig advarte kommisjonen om hoderulling. Å kvitte seg med mange personer fjerner oppmerksomheten fra rapporten og det som må endres, sier han. - Men det er et paradoks at Ingelin Killengreen gikk fra jobben i Politidirektoratet til ny jobb som ansvarlig for sikkerhet, legger Aarebrot til.Leder av Politiets Fellesforbund, Arne Johannessen, støtter kritikken mot Killengren. - Slik jeg ser det er det særlig to forhold rundt Killengreen som har vært utfordrende. Det ene er at hun i alt for liten grad har lyttet til interne tilbakemeldinger fra etatene, og da spesielt fra de politifaglige miljøene. Det andre er at hun ikke har vært tydelig nok i forhold til de over seg, sier han. Han mener politifaglige vurderinger og innspill har blitt pulverisert i det politisk korrekte systemet. - I går prøvde hun å fortelle at hun i sin periode prioriterte så godt hun kunne. Men i måten hun formulerte seg på lå det også en kraftig pekefinger til politikerne. Johannessen peker også på IKT-situasjonen i politiet som et godt eksempel. Dette er en debatt som startet internt i politiet for åtte år siden, men lite eller ingenting ble gjort. - Det er en skam at det ikke har skjedd noe på alle de årene. Det har ikke vært enkelt for Killengreen, men jeg vet at hun har sagt i fra om mange av disse tingene og blitt overprøvd politisk, sier han.Tidligere Kripos-sjef Odd Reidar Humlegård ble i går utnevnt som ny konstituert politidirektør. Tidligere denne uken gikk han langt i å antyde at de hadde varselet den daværende ledelsen i politidirektoratet om problemer, uten at det ble tatt grep. - Vi meldte ifra om det, og det er ikke blitt gjort tilstrekkelig for å bygge opp en teknisk plattform for riksalarm. Dette ble meldt fra om skriftlig. Vi er enige med kommisjonens beskrivelse. Senest i juni i fjor sa vi i fra at vi så disse manglene som ikke var utbedret, sa Humlegård til Aftenposten. I går ville Humlegård imidlertid ikke kommentere hva han synes om arbeidet Killengreen gjorde som politidirektør. - Vi ønsker å se fremover, og ikke skru tiden tilbake. Det har blitt gjort mye bra i årene bak oss. Nå må vi se hva vi kan gjøre med det som kommisjonen påpeker at ikke er bra i tiden fremover, sier Humlegård til VG. - Hva synes du om at Mæland, som var politidirektør i knappe to uker forut for 22. juli, får kritikk for det arbeidet Killengreen har gjort? - Det ønsker jeg ikke å kommentere. Faremo hadde tillit til Mæland og det kom som en overraskelse at han gikk. Mæland hadde allerede kommet godt i gang med det tunge arbeidet etter rapporten, og jeg vil nå fortsette videre med det.
En presset Ingelin Killengreen innrømmer å ha gjort feil som politidirektør, men vil ikke trekke seg som øverste sjef for embetsverket i Fornyings- og administrasjonsdepartementet.